憶昨
作者：許景衡
朝代：宋

paragraphs: 憶昨秋風時，持檄走東越。
棘圍瑣深嚴，蓮塘漾空闊。
嘉與二三子，雄辯探理窟。
清尊日從容，高堂俯軒豁。
思家資善謔，望遠嚴詩律。
海蚌割明瑩，荆璞略玷缺。
雙瞳眩丹青，萬紙疊冰雪。
敢辭窮日力，要使駑驥别。
誰憐今夜裏，還對中秋月。
當時席空階，清影數毛髪。
杯盤已零亂，浩歌彌激烈。
朋從渺湖海，歲月苦飄忽。
窮閻撫往事，驚夢誰與說。
清砧送逸響，寒螿共幽咽。
舊遊知誰在，想見賓筵設。
泠然廣寒宫，共此白銀闕。
題名滿四壁，世路非一轍。
北軒風雨多，長恐銀鈎脱。